和彥沖新凉
作者：胡寅
朝代：宋

paragraphs: 河朔時堪擬，溟南意懶圖。
相羊逢勝地，瀟灑似精廬。
暝翠千山合，芳紅一雨濡。
跳金魚亦樂，爍石暑全無。
昨夢暌神女，沉疴問鬼臾。
無輪生四角，有憤反三隅。
方羨溪塘滿，俄趨岸柳疎。
共欣甘入稻，仍喜脆歸蔬。
歌舞還縈座，盤肴不趁虛。
放言庸喋喋，引釂願徐徐。
有客敦農圃，多憂出賦租。
但教魚菽具，何必囷倉餘。
來卷千鍾盡，歸乘萬竅呼。
御風非數數，愛酒亦如如。